Document ID: 32014R0644

REGULAMENTUL DE PUNERE ÎN APLICARE (UE) NR. 644/2014 AL COMISIEI
din 16 iunie 2014
de modificare a Regulamentului (CE) nr. 1235/2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 33 alineatele (2) și (3) și articolul 38 litera (d),
întrucât:
(1)
Anexa III la Regulamentul (CE) nr. 1235/2008 al Comisiei (2) cuprinde o listă a țărilor terțe ale căror sisteme de producție și măsuri de control pentru producția ecologică a produselor agricole sunt recunoscute drept echivalente cu cele stabilite prin Regulamentul (CE) nr. 834/2007. Anexa IV la regulamentul menționat stabilește lista organismelor și autorităților de control competente să desfășoare controale și să elibereze certificate în țări terțe în scopul echivalenței. Având în vedere informațiile noi primite de Comisie, ar trebui aduse anumite modificări listelor prevăzute în respectivele anexe.
(2)
Data limită de includere a Canadei în lista prevăzută în anexa III la Regulamentul (CE) nr. 1235/2008 se încheie la 30 iunie 2014. Deoarece Canada îndeplinește în continuare condițiile prevăzute la articolul 33 alineatul (2) din Regulamentul (CE) nr. 834/2007, includerea Canadei ar trebui prelungită pe o perioadă nelimitată.
(3)
Prin Regulamentul de punere în aplicare (UE) nr. 586/2013 al Comisiei (3), organismul de control NOCA Pvt. Ltd, din Pune a fost eliminat de la rubrica referitoare la India din anexa III la Regulamentul (CE) nr. 1235/2008 în urma informațiilor primite din partea Indiei referitoare la suspendarea organismului de control respectiv. Autoritatea competentă din India a informat Comisia cu privire la încetarea suspendării respective, precum și la aprobarea unui nou organism de control, M/S. Faircert Certification Services Pvt Ltd, Khargone. Prin urmare, aceste organisme de control ar trebui să fie adăugate la rubrica referitoare la India din anexa III la Regulamentul (CE) nr. 1235/2008.
(4)
Pe baza informațiilor primite de Comisie care demonstrează că organismul de control SGS India Pvt. Ltd nu respectă domeniul recunoașterii Indiei în ceea ce privește produsele care pot fi importate, organismul de control respectiv ar trebui eliminat de la rubrica referitoare la India din anexa III la Regulamentul (CE) nr. 1235/2008.
(5)
Autoritatea competentă din Japonia a informat Comisia cu privire la modificările referitoare la două organisme de control recunoscute, precum și la cinci organisme de control aprobate recent care ar trebui să se regăsească la rubrica referitoare la Japonia din anexa III la Regulamentul (CE) nr. 1235/2008.
(6)
Data limită de includere a Tunisiei în lista prevăzută în anexa III la Regulamentul (CE) nr. 1235/2008 se încheie la 30 iunie 2014. Concluziile supravegherii realizate de Comisie au indicat necesitatea de a îmbunătăți supravegherea sistemului de control de către autoritatea competentă din Tunisia. Tunisia a luat măsuri corective și s-au realizat progrese. Includerea Tunisiei ar trebui prelungită până la 30 iunie 2015, cu scopul de a verifica executarea unor măsuri anunțate.
(7)
Comisia a examinat cererile de includere în lista prevăzută în anexa IV la Regulamentul (CE) nr. 1235/2008, primite până la 31 octombrie 2013. Ar trebui incluse în lista respectivă organismele și autoritățile de control în privința cărora examinarea ulterioară a tuturor informațiilor primite a dus la concluzia că acestea respectă cerințele relevante.
(8)
Prin urmare, anexele III și IV la Regulamentul (CE) nr. 1235/2008 ar trebui modificate în consecință.
(9)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 1235/2008 se modifică în conformitate cu anexa I la prezentul regulament.
Articolul 2
Anexa IV la Regulamentul (CE) nr. 1235/2008 se modifică în conformitate cu anexa II la prezentul regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 iunie 2014.

Labels: 3
17
5
6